b'\n_START_ARTICLE_\nD\xc5\xbeedheperu\n_START_SECTION_\nPrimarni dokazi\n_START_PARAGRAPH_\nD\xc5\xbeedheperujevo vladanje potrjuje enajst pe\xc4\x8datov iz trdnjav na drugem kataraktu Nila v Nubiji. Deset odtisov, tesno povezanih s pe\xc4\x8dati faraonov Sekemreja in \xc5\xa0e\xc5\xa1ija, so odkrili v Uronartiju,  enajstega pa v Mirgisi. _NEWLINE_Razen na pe\xc4\x8datih je dokazan tudi na Ozirisovi postelji, masivnem kipu iz \xc4\x8drnega bazalta, ki prikazuje Ozirisa, le\xc5\xbee\xc4\x8dega na mrtva\xc5\xa1kem odru. Ozirisovo posteljo so odkrili v grobnici faraona Djerja iz Prve dinastije, katero so Egip\xc4\x8dani ena\xc4\x8dili z Ozirisovo grobnico. Kip je zdaj v Egip\xc4\x8danskem muzeju v Kairu. Kip so sprva pripisovali faraonu Hend\xc5\xbeerju iz Trinajste dinastije, nedavne preiskave napisov pa so dokazale, je bilo pod njegovim imenom prvotno napisano  D\xc5\xbeedheperujevo ime. Njegovo ime so neznano kdaj zbrisali, vendar ne dovolj dobro, da se ne bi dalo prebrati.\n_START_SECTION_\nTorinski seznam kraljev\n_START_PARAGRAPH_\nNa Torinskem seznamu kraljev, ki slu\xc5\xbei kot primarni vir podatkov faraonov iz drugega vmesnega obdobja Egipta, D\xc5\xbeedheperu ni omenjen.  Ker na seznamu manjkata tudi njegov predhodnik Sekemre in neposredni naslednik Sebkaj, Kim Ryholt meni, da je bil izvirni seznam vladarjev, s katerega so sestavljali Torinski seznam, na tem delu po\xc5\xa1kodovan ali je manjkal. Domnevo potrjujejo druge najdbe z imeni faraonov iz Trinajste dinastije.\n_START_SECTION_\nDru\xc5\xbeina in vladanje\n_START_PARAGRAPH_\nD\xc5\xbeedheperu  je bil po Ryholtovem mnenju brat svojega predhodnika Sekemreja in sin faraona Hora I. Ryholtove trditve temeljijo na pe\xc4\x8datih iz Uronartija in napisu na Ozirisovi postelji. Pe\xc4\x8dati ka\xc5\xbeejo, da sta Sekemre in D\xc5\xbeedheperu   vladala tesno eden za drugim, medtem ko ostanki njegovega imena na Ozirisovi postelji ka\xc5\xbeejo, da se je njegovo osebno ime za\xc4\x8delo s hrw. Za\xc4\x8detek imena ka\xc5\xbee na sorodstvene vezi s Horom I. Ker je bil Sekemre dokazano Horov naslednik, Ryholt zaklju\xc4\x8duje, da je  bil D\xc5\xbeedheperu   Sekemrejev brat in naslednik.'